Diari Oficial de la Generalitat Valenciana


Sumari del DOGV 2294, del 22-06-1994 (1994/831757)

ORDRE de 3 de juny de 1994, de la Conselleria d'Educació i Ciència, per la qual es convoquen ajudes i beques dins del Programa de Formació, Perfeccionament i Mobilitat de Professors i Investigadors, del Pla de Foment de la Investigació Científica i Tècnica a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/03/(4)/dof/vci/html**

### Dades del document

Número de DOGV
:   2294

Data del DOGV
:   22-06-1994

Secció del DOGV
:   DISPOSICIONS GENERALS

Número del document
:   1994/831757


Data del document
:   03-06-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 3 de juny de 1994, de la Conselleria d'Educació i Ciència, per la qual es convoquen ajudes i beques dins del Programa de Formació, Perfeccionament i Mobilitat de Professors i Investigadors, del Pla de Foment de la Investigació Científica i Tècnica a la Comunitat Valenciana. [94/4158]  
La pedra angular sobre què s'assenta el progrés de la investigació científica i el desenvolupament tecnològic està constituïda pels recursos humans implicats en aquestes activitats, és a dir, pels investigadors. Amb aquesta clara convicció pot comprendre's que una de les actuacions que més decididament desenvolupa la Conselleria d'Educació i Ciència en el marc del Pla de Foment de la Investigació Científica i Tècnica a la Comunitat Valenciana correspon tant a promoure la incorporació de nous investigadors al nostre sistema de ciència i tecnologia, per mitjà del pertinent pla de formació, com a promoure la competitivitat dels nostres investigadors en tots els àmbits de la comunitat científica internacional, per mitjà de programes de suport a la col·laboració científico-tècnica que afavoresquen l'actualització i l'intercanvi de coneixements i tècniques. A aquestes últimes activitats, entre les quals destaquen les dirigides a facilitar la mobilitat dels nostres investigadors, des de 1991, es va sumar un subprograma específic concebut com a instrument per a la cooperació científica i tecnològica amb els països iberoamericans.  
A pesar dels indubtables èxits aconseguits en ambdós camps d'actuació durant l'última dècada, continua sent patent la necessitat de preservar aquest esforç per part de la Conselleria d'Educació i Ciència, sense perjudici que, per mitjà dels diferents mecanismes reguladors de què disposa, també es vagen introduint progressivament modificacions dispositives orientades a aconseguir una millor adequació de les estructures dels nostres grups d'investigació per així contribuir a la capitalització del sistema valencià de ciència i tecnologia en recursos humans.  
Amb l'objectiu d'afavorir els fins indicats es convoquen les beques i ajudes que es regiran per les normes específiques contingudes en els annexos corresponents d'aquesta ordre i, en allò que siga d'aplicació s'ajustarà al que es disposa en:  
- La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
- El text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
- La Llei 6/1993, de 31 de desembre, de Pressupostos de la Generalitat Valenciana.  
- El Decret 108/1992, del Govern Valencià, de 6 de juliol, pel qual es regula la concessió de beques.  
Per tot això, i en ús de les competències que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,  
   
ORDENE  
Primer  
a) Es convoquen diverses ajudes i beques per a la formació, perfeccionament i mobilitat del personal docent i/o investigador, del Pla de Foment de la Investigació Científica i Tècnica a la Comunitat Valenciana, segons la relació que s'indica a continuació, i s'aproven les bases per les quals es regiran les respectives convocatòries, que s'inclouen com a annexos en aquesta ordre.  
Aquest programa comprèn:  
1. Subprograma de beques pre-doctorals per a la formació de personal investigador (annex I).  
2. Subprograma d'estades temporals a Espanya i a l'estranger per a professors i investigadors pertanyents a les plantilles de les universitats i d'altres centres d'investigació (annex II).  
3. Subprograma d'estades d'investigadors invitats en universitats i d'altres centres d'investigació radicats a la Comunitat Valenciana (annex III).  
4. Subprograma de borses de viatge per a l'assistència a congressos, jornades i reunions de caràcter científic i tecnològic (annex IV).  
5. Subprograma d'ajudes per a l'organització de congressos, jornades i reunions de caràcter científic i tecnològic (annex V).  
6. Subprograma iberoamericà de foment de la investigació científica i tècnica (annex VI).  
b) Les beques i ajudes que es concedeixen en virtut d'aquesta convocatòria s'entendran referides a aquelles activitats que es desenvolupen en l'any natural de 1994, sense perjudici de la possibilitat de realització d'aquestes en anys successius, o de pròrroga de les ja concedides, quan així s'establesca en les bases de la convocatòria, i de conformitat amb els crèdits i fins al límit dels mateixos, que, per a cada exercici, es consignen a aquest efecte en el pressupost de la Generalitat Valenciana.  
   
Segon  
Les beques i ajudes relacionades en el punt primer seran sufragades a càrrec de la línia de subvenció 403/000/94, programa 542,10 del pressupost de 1994, per un import global màxim de 047.675.852 de pessetes. El pagament d'assegurances mèdiques i d'accident anirà a càrrec del capítol II del programa 542,10 del pressupost de 1994 per un import global màxim de 5.000.000 de pessetes.  
   
Tercer  
La selecció de beneficiaris de les diferents beques i ajudes previstes en aquesta convocatòria, així com la seua renovació, quan escaiga, serà realitzada a proposta del Consell de Política Científica i Tecnològica de la Generalitat Valenciana, per resolució del director general d'Ensenyaments Universitaris i Investigació, que actuarà per delegació del conseller d'Educació i Ciència.  
Aquesta resolució serà publicada en el Diari Oficial de la Generalitat Valenciana. Les resolucions de concessió i denegació seran exposades als taulers d'anuncis de la Conselleria d'Educació i Ciència, av. de Campanar, 32, 46111 València, i als dels vicerrectorats d'Investigació de cadascuna de les universitats de la Comunitat Valenciana.  
   
DISPOSICIONS FINALS  
Primera  
S'autoritza el director general d'Ensenyaments Universitaris i Investigació a dictar, dins de l'àmbit de les seues competències, les resolucions necessàries per a l'aplicació i el desenvolupament d'aquesta ordre i se li delega la facultat per a resoldre les sol·licituds de beques i ajudes.  
   
Segona  
Aquesta ordre entrarà en vigor el dia següent de la seua publicació en el Diari Oficial de la Generalitat Valenciana.  
Contra aquesta ordre, que posa fi a la via administrativa, podrà interposar-se, prèvia comunicació al conseller d'Educació i Ciència, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des del dia següent de la seua publicació, d'acord amb el que estableixen l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa. Tot això sense perjudici que s'interpose qualsevol altre que s'estime procedent.  
València, 3 de juny de 1994  
El conseller d'Educació i Ciència,  
JOAN ROMERO I GONZÁLEZ  
ANNEX I  
Programa específic de formació, perfeccionament  
 i mobilitat de professors i investigadors  
Bases de la convocatòria del subprograma de beques pre-doctorals per a la formació de personal investigador  
1. Objectiu del subprograma  
1.1. Aquest subprograma té com a finalitat principal aconseguir la formació bàsica en investigació científica i tècnica de titulats superiors universitaris que, d'acord amb les prioritats establertes per la Generalitat Valenciana en la matèria, desitgen un treball original d'investigació que els permeta obtenir el títol de doctor. Així mateix, també pretén continuar els processos de formació iniciats en anys anteriors per mitjà de la renovació, si escau, de les beques pre-doctorals concedides en convocatòries precedents.  
Per últim, com a complement a aquesta formació, aquest subprograma pretén fomentar la realització d'estades temporals per part dels becaris en centres d'investigació estrangers.  
1.2. Les accions previstes en aquest subprograma són:  
Tipus A: la concessió de beques pre-doctorals de formació de personal investigador adscrites a projectes d'investigació vigents.  
Tipus B: la renovació de beques pre-doctorals de formació personal investigadora adjudicades en convocatòries anteriors.  
Tipus C: la concessió d'ajudes per a la realització d'estades temporals de becaris de formació de personal investigador a l'estranger.  
2. Requisits que han de complir els beneficiaris  
2.1. Per a les accions de tipus A:  
a) Posseir la nacionalitat espanyola.  
b) Estar en possessió del títol de llicenciat, enginyer o arquitecte.  
c) Realitzar el treball d'investigació proposat en una de les universitats, centres d'investigació del CSIC o d'altres entitats públiques o privades d'investigació, amb personalitat jurídica pròpia i sense finalitat lucrativa, radicats a la Comunitat Valenciana.  
d) Estar avalat per l'investigador principal d'un projecte d'investigació en vigor de qualsevol convocatòria pública que tinga característiques homologables a les dels projectes d'investigació convocats per la Generalitat Valenciana. A aquest efecte, es considerarà satisfet aquest requisit si el projecte de referència ha estat presentat per a la seua avaluació dins la convocatòria de projectes d'investigació i desenvolupament tecnològic Generalitat Valenciana corresponent a aquest exercici de 1994.  
e) Sense perjudici del que s'ha dit anteriorment, podrà ser director del treball d'investigació qualsevol doctor amb vinculació permanent al centre d'investigació on es realitze el treball i que forme part de l'equip d'investigació de l'esmentat projecte al qual s'incorpora el becari.  
2.2. Per a les accions de tipus B:  
Ser beneficiari de beques pre-doctorals de formació de personal investigador, del Pla de Foment de la Investigació Científica i Tècnica de la Comunitat Valenciana, tant en les modalitats de caràcter general com en les línies o àrees d'actuació preferent, pertanyents a les convocatòries de 1991/92, 1992/93 i 1993/94.  
2.3. Per a les accions de tipus C:  
Ser beneficiari de beques pre-doctorals de formació de personal investigador de la Conselleria d'Educació i Ciència, i trobar-se en el tercer o quart any de gaudi de la beca a fi de complementar la seua formació investigadora.  
3. Sol·licituds i documentació  
Les sol·licituds es formalitzaran en l'imprès el model del qual es trobarà a disposició dels interessats a l'Oficina d'Informació de la Conselleria d'Educació i Ciència i als vicerrectorats d'Investigació de les Universitats de la Comunitat Valenciana.  
Les sol·licituds, dirigides al director general d'Ensenyaments Universitaris i Investigació de la Conselleria d'Educació i Ciència de la Generalitat Valenciana, podran presentar-se al Registre General de l'esmentada conselleria, situada a l'av. de Campanar, 32, 46123 València; als centres d'informació de l'Oficina d'Informació, Iniciatives i Reclamacions de la Generalitat Valenciana, així com per qualsevol dels mitjans establerts en l'article 38 de la Llei de Règim Jurídic de les Administracions Públiques i del Procediment Administratiu Comú.  
La documentació que cal presentar -original i còpia- en formular la sol·licitud serà la següent:  
3.1. Per a les accions de tipus A:  
a) Imprès normalitzat de sol·licitud, degudament emplenat.  
b) Currículum actualitzat (màxim 3 pàgines).  
c) Memòria del projecte de treball d'investigació per al qual se sol·licita la beca.  
d) Historial científic del grup investigador en què s'integren, que s'ajuste a l'espai establert per a això.  
e) Fotocòpia del DNI o, si escau, del passaport.  
f) Original, o fotocòpia compulsada, de la certificació acadèmica completa, en la qual figuraran totes les qualificacions obtingudes i les seues dates.  
g) Altres mèrits acadèmics i/o d'investigació que el sol·licitant desitge fer constar.  
El termini de presentació de sol·licituds serà d'un mes a partir de l'entrada en vigor d'aquesta ordre, si acabaren els seus estudis en el curs 1992/93 o amb anterioritat; per als sol·licitants que els finalitzen en el curs 1993/94, el termini s'estendrà fins el 30 de juliol de 1994.  
3.2. Per a l'acció de tipus B:  
a) Imprès normalitzat a aquest efecte degudament emplenat.  
b) Informe (màxim 5 pàgines) de les activitats acadèmiques i investigadores que es realitzaran durant 1995. Aquest informe haurà d'anar signat pel becari i pel seu director.  
c) El director del treball d'investigació del becari haurà de trametre, en el mateix termini, un informe confidencial, signat i en sobre tancat, sobre les activitats del becari, el seu rendiment i les seues perspectives amb vista al pròxim curs.  
d) Currículum actualitzat del sol·licitant (màxim 3 pàgines).  
e) Acreditació d'estar o haver estat matriculat dels estudis de tercer cicle o, si escau, d'haver obtingut la suficiència investigadora.  
El termini de presentació de sol·licituds serà des de l'entrada en vigor d'aquesta ordre fins al 31 d'octubre de 1994.  
3.3. Per a les accions de tipus C:  
a) L'imprès de sol·licitud, degudament emplenat, en el qual s'inclourà una memòria que detalle el projecte de treball que es desenvoluparà durant el període d'estada a l'estranger.  
b) Acreditació del coneixement suficient de l'idioma estranger necessari.  
c) Acreditació de l'admissió, o compromís de sol·licitar-la, en alguna universitat o algun centre d'investigació estranger on es tinga previst realitzar l'estada que justifique els motius pels quals s'ha realitzat l'elecció. La no presentació del document d'admissió al centre amb anterioritat a la seua incorporació a aquest serà motiu d'anul·lació de la beca.  
d) Un informe del director de la tesi doctoral en què conste l'oportunitat de l'estada proposada.  
El termini de presentació de sol·licituds tindrà el següent calendari:  
1. Per a aquelles activitats que es realitzen de l'1 d'octubre de 1994 al 30 d'abril de 1995, serà d'un mes a partir de l'entrada en vigor d'aquesta ordre.  
2. Per a aquelles activitats que es realitzen de l'1 de maig de 1995 al 31 de desembre del mateix any, serà des de l'1 de gener de 1995 fins al 31 de juliol del mateix any.  
4. Criteris de selecció de becaris  
4.1. Per a l'acció de tipus A:  
Es tindran en compte els mèrits acadèmics, científics i tècnics del sol·licitant, l'interès científic i tècnic del treball d'investigació que es propose per a la beca -d'acord amb les seues repercussions sòcio-econòmiques, científico-tècniques o culturals- i l'activitat científica del grup d'investigació amb el qual es realitzarà la investigació d'acord amb els següents criteris:  
A. Barem general  
El Consell de Política Científica i Tecnològica de la Generalitat Valenciana avaluarà cada sol·licitud tenint en compte cadascun dels següents aspectes:  
1. Un 60% de la valoració final el constituirà l'expedient acadèmic ponderat. La fórmula per a ponderar les notes dels expedients s'establirà prenent com a base les notes mitjanes de, almenys, les últimes quatre promocions, si n'hi hagués, dels estudis duts a terme pels sol·licitants.  
2. Un 15% el constituiran altres mèrits del sol·licitant.  
3. Un 25% el constituirà l'avaluació del treball d'investigació proposat per a la beca, del director del treball d'investigació i del grup d'investigació encarregat de la formació del sol·licitant.  
B. Altres criteris d'avaluació  
El Consell de Política Científica i Tecnològica de la Generalitat Valenciana, prèviament a l'avaluació de les sol·licituds individuals, podrà establir els criteris per a afavorir una eficaç distribució de beques entre les distintes àrees de coneixement d'acord amb les necessitats dels centres d'investigació i de les prioritats que establesca en aquesta matèria.  
- Aquest criteri es considerarà independentment de les relacions nominals a què donarà lloc l'aplicació simple del barem general descrit en el punt A.  
- Així mateix, i sempre que la valoració final del candidat siga com a mínim equivalent al valor mitjà del còmput de les sol·licituds corresponents a les respectives àrees establertes, si escau, pel Consell de Política Científica i Tecnològica, es considerarà mèrit preferent per a l'adjudicació d'una beca l'adscripció del sol·licitant a un projecte d'investigació Generalitat Valenciana.  
4.2. Per a l'acció de tipus B:  
Els criteris per a la sel·lecció prevista seran els següents:  
a) Els resultats assolits en el desenvolupament del treball d'investigació del becari.  
b) La valoració dels mèrits acadèmics, científics i tècnics que al·legue el sol·licitant.  
c) La programació presentada per al període de renovació.  
d) L'aprofitament demostrat pel becari; es podrà sol·licitar informació addicional per tenir certesa d'aquest fet.  
No podran sol·licitar la renovació de la beca aquelles persones que hagen aconseguit el grau de doctor.  
4.3. Per a les accions de tipus C:  
Els criteris per a la sel·lecció prevista seran els següents:  
a) Els resultats assolits en el desenvolupament del treball d'investigació del becari.  
b) L'oportunitat de l'estada proposada.  
c) L'aprofitament demostrat pel becari; es podrà sol·licitar informació addicional per tenir certesa d'aquest fet.  
No podran sol·licitar aquestes estades de la beca aquelles persones que hagen aconseguit el grau de doctor.  
5. Calendari de resolucions  
a) Per a aquelles sol·licituds relatives a activitats que es realitzen de l'1 d'octubre de 1994 al 31 de desembre del mateix any, la resolució es publicarà durant el tercer trimestre de 1994.  
b) Per a aquelles sol·licituds relatives a activitats que es realitzen de l'1 de gener de 1995 al 31 de desembre del mateix any, la resolució es publicarà durant el primer trimestre de 1995, excepte per a les accions de tipus C, la publicació de la qual podrà ordenar-se en qualsevol data anterior al 30 de setembre del mateix any.  
c) Per a aquelles sol·licituds relatives a activitats que comencen dins el període fixat en l'apartat a) i finalitzen en el període que fixa l'apartat b), es concediran per mitjà de dues resolucions, de tal manera que el primer període de benefici es resoldrà en la primera de les resolucions (tercer trimestre de 1994), i el període final de benefici en la segona de les resolucions (primer trimestre de 1995).  
6. Dotació i període de benefici de la beca  
6.1. Per a les accions de tipus A i B  
6.1.1. La beca comprèn una dotació mensual de 102.250 pessetes brutes i assegurança d'accidents corporals i d'assistència mèdica. Aquest últim podrà ser extensible al cònjuge i als fills del beneficiari sempre que no estiguen coberts per la Seguretat Social.  
Aquestes beques comportaran una aportació de 150.000 pessetes per any, com a assignació al departament o centre on es desenvolupen en concepte d'ajuda institucional. La dita dotació haurà de dedicar-se:  
- Quan escaiga, a satisfer els preus públics que es fixen com a matrícula dels estudis de tercer cicle considerats imprescindibles perquè el becari assolesca la competència investigadora.  
- I, sense perjudici d'això, íntegrament a satisfer les necessitats directament derivades de la realització del projecte que el seu director considere oportunes. Al final de cada període, el director del treball d'investigació trametrà justificació simple de la destinació de l'ajuda.  
6.1.2. El període de benefici d'aquestes beques comprèn des de l'1 de gener fins al 31 de desembre de 1995.  
6.1.3. Les beques podran ser renovades per períodes anuals, fins completar un màxim de quatre anys naturals, fins el límit de les consignacions pressupostàries de l'exercici corresponent a cada any de renovació.  
6.2. Per a l'acció de tipus C:  
6.2.1. La beca comprèn una dotació equivalent a 117.600 de pessetes brutes/mes i, addicionalment, una borsa de viatge que en cap cas podrà superar les 150.000 pessetes.  
6.2.2. Les estades es concediran per un període mínim de 12 setmanes i màxim de 16 setmanes.  
6.2.3. Les estades a l'estranger hauran de complir, a més del que s'ha indicat anteriorment, les previsions establertes en la Llei d'Hisenda Pública de la Generalitat Valenciana.  
6.2.4. Les estades es pagaran per parts:  
- El pagament del 85% de l'ajuda concedida es trametrà després de la resolució d'adjudicació, d'acord amb la naturalesa específica de l'activitat que s'ha de realitzar.  
- El restant 15% de l'ajuda concedida es pagarà quan el beneficiari justifique documentalment, segons el que s'estableix en el punt 10.7. d'aquest annex, l'estada realitzada.  
La justificació d'aquestes ajudes haurà de produir-se en el termini d'un mes a partir de la finalització de l'estada. La borsa de viatge es pagarà a l'interessat juntament amb la primera part.  
7. Caràcter de les beques  
7.1. Aquestes beques no estableixen cap relació laboral amb les universitats ni amb els centres d'investigació, ni impliquen, per part de les dites institucions, cap compromís quant a la posterior incorporació dels seus beneficiaris a les seues plantilles.  
7.2. Ja que l'objectiu d'aquestes beques és facilitar la formació inicial del personal investigador a través de la realització de projectes específics, que no superen un període de quatre anys naturals, els beneficiaris d'aquest tipus de beca que s'hagen beneficiat d'una altra o d'altres beques de característiques anàlogues veuran reduït el període màxim, si escau, pel temps que ja s'han beneficiat en aquestes últimes.  
7.3. L'obtenció d'una beca és incompatible amb el registre a les oficines de l'Institut Nacional d'Ocupació (INEM) com a demandant d'ocupació.  
7.4. La renúncia a la beca haurà de sol·licitar-se a la Direcció General d'Ensenyaments Universitaris i Investigació de la Conselleria d'Educació i Ciència, que haurà de donar la seua aprovació. No s'admetran interrupcions temporals de les beques, llevat de casos excepcionals que, en tot cas, hauran de ser autoritzats per la Direcció General d'Ensenyaments Universitaris i Investigació. Les interrupcions per causa d'incompatibilitat de percepcions econòmiques no podran ser superiors a sis mesos al llarg de la durada de la beca i les seues possibles renovacions. La interrupció no comportarà una pròrroga addicional de la beca al final del seu període de benefici, amb excepció dels casos en què s'aprecie l'existència de força major.  
7.5. Les beques renovades es regiran pel que s'estableix en aquesta convocatòria.  
8. Col·laboració en activitats docents en universitats  
Els becaris adscrits a centres universitaris que es troben en el tercer o quart any de benefici de la beca podran dedicar, voluntàriament i amb fins formatius, fins un màxim de 60 hores/any, a col·laborar en activitats docents, prèvia conformitat del director de la investigació i del departament implicat, sense que això comporte cap responsabilitat laboral per part de la universitat. La col·laboració haurà de documentar-se per la universitat a tots els efectes.  
La Direcció General d'Ensenyaments Universitaris i Investigació haurà d'autoritzar la col·laboració prevista en aquest apartat, per a la qual cosa el director de treball d'investigació haurà de trametre, amb la suficient antelació, la pertinent sol·licitud en la qual s'indiquen les tasques que ha de desenvolupar el becari i s'hi adjunte el vist-i-plau del director del departament i el del corresponent vicerrector de Professorat.  
9. Condicions de benefici de la beca  
9.1. El becari haurà de manifestar per escrit la seua acceptació de la beca en el termini de 15 dies a partir de la publicació de la resolució que adjudique aquestes beques.  
9.2. El benefici d'una beca a l'empara d'aquesta convocatòria és incompatible amb qualsevol altra retribució o ajuda finançada amb fons públics, així com amb sous o salaris que impliquen vinculació contractual o funcionarial de l'interessat, llevat dels contractes derivats de l'aplicació de l'article 11 de la Llei de Reforma Universitària (Llei 11/1983, de 25 d'agost) o de l'article 11.2 de la Llei de Forment i Coordinació General de la Investigació Científica i Tècnica (Llei 13/1986, de 14 d'abril). Els beneficiaris de la beca hauran de comunicar qualsevol causa d'incompatibilitat per aquest motiu.  
9.3. La renúncia a la beca en el seu primer any de concessió comportarà la devolució de totes les quantitats percebudes per aquest concepte quan es produesca dins els sis mesos de benefici d'aquesta.  
10. Obligacions dels becaris  
Els becaris estan obligats a:  
10.1. Acceptar les normes fixades en aquesta convocatòria, així com les que la Direcció General d'Ensenyaments Universitaris i Investigació establesca per al seu desenvolupament i seguiment científic.  
10.2. Complir amb aprofitament les distintes etapes del pla de treball presentat, havent-se d'ajustar a les normes pròpies dels centres on vagen a realitzar el seus treballs, que desenvoluparan amb dedicació exclusiva.  
10.3. Trametre a la Direcció General d'Ensenyaments Universitaris i Investigació (Servei de Política Científica), amb anterioritat al 31 d'octubre de 1995, una breu memòria sobre la labor realitzada i els seus resultats. La memòria haurà d'anar acompanyada del corresponent informe del director de treball d'investigació que continga el grau de compliment del pla de treball, els resultats i el nivell de formació assolit pel becari.  
10.4. Presentar, en la data de terminació de l'últim any de benefici de la beca, una memòria que continga la totalitat del treball realitzat i els seus resultats, i que faça referència als objectius aconseguits. Aquesta memòria haurà d'incloure, necessàriament, un informe del director del treball d'investigació.  
10.5. Fer constar en qualsevol publicació resultant que la investigació ha estat realitzada beneficiant-se d'una beca de la Conselleria d'Educació i Ciència de la Generalitat Valenciana.  
10.6. En el cas de les accions de tipus C, una vegada realitzada l'estada al centre d'investigació elegit pel beneficiari, aquest haurà de presentar, en el termini d'un mes a partir de la finalització d'aquesta, l'informe preceptiu.  
10.7. A més de les obligacions indicades anteriorment, els beneficiaris estaran subjectes als preceptes establerts en l'article 47 del text refós de la Llei d'Hisenda Pública de la Generalitat Valenciana i al Decret 108/1992, del Govern Valencià de 6 de juliol, per el que es regula la concessió de beques.  
L'incompliment d'aquestes obligacions podrà comportar la suspensió de la percepció de la dotació econòmica i la reclamació de les quantitats percebudes durant el període en què s'hagen detectat irregularitats, així com la suspensió definitiva de la beca, en la manera prevista en la Llei d'Hisenda Pública de la Generalitat Valenciana.  
ANNEX II  
Programa específic de formació, perfeccionament  
 i mobilitat de professors i investigadors  
Bases de la convocatòria del subprograma d'estades temporals a Espanya i a l'estranger per a professors i investigadors pertanyents a les plantilles de les universitats i d'altres centres públics d'investigació  
1. Objectiu del subprograma  
1.1. Aquest subprograma té per objecte ampliar i actualitzar la formació dels investigadors de les universitats i dels centres d'investigació existents a la Comunitat Valenciana.  
1.2. Les accions previstes en aquest subprograma són:  
Tipus A: la concessió d'ajudes per a la realització d'estades temporals, dirigides a desenvolupar un projecte d'investigació, en centres d'investigació nacionals i estrangers, per a professors i investigadors pertanyents a les plantilles d'universitats i d'altres centres d'investigació.  
Tipus B: la concessió d'ajudes per a la realització d'estades temporals dirigides a completar la formació docent i investigadora per mitjà de cursos de postgrau a l'estranger, per a professors i investigadors pertanyents a les plantilles d'universitats i d'altres centres d'investigació.  
Els candidats hauran de presentar una memòria en la qual s'especifique la labor que desitgen desenvolupar en la universitat o en el centre d'investigació que se sol·licita.  
2. Requisits dels beneficiaris  
2.1. Posseir la nacionalitat espanyola.  
2.2. Estar en possessió del grau de doctor. Excepcionalment podran participar en aquesta convocatòria aquells llicenciats, enginyers i arquitectes que, reunint els requisits especificats en els punts 2.1. i .2.3. i tenint una formació bàsica ja adquirida, desitgen realitzar, totalment o parcial, un projecte d'investigació i/o completar la seua formació docent i/o investigadora.  
2.3. Els sol·licitants hauran de ser personal docent o investigador de plantilla (funcionari i personal contractat) de les universitats, centres del CSIC, centres d'investigació pertanyents a la Generalitat Valenciana i d'altres centres d'investigació, tots ells radicats a la Comunitat Valenciana, sempre que posseesquen personalitat jurídica pròpia i no tinguen finalitat lucrativa.  
Excepcionalment, també podran participar en aquesta convocatòria de beques:  
a) Aquells que hagen estat becaris del subprograma de formació de personal investigador del Pla del Foment de la Investigació Científica i Tecnològica de la Generalitat Valenciana, de les convocatòries dels cursos acadèmics 1988/89 i 1989/90, que complesquen els requisits dels punts 2.1. i 2.2., i es consideraran preferentment les sol·licituds d'aquells que sí que tinguen la condició de personal funcionari o contractat esmentat en aquest punt.  
b) Aquells doctors que, no reunint els requisits prioritaris descrits en aquest punt, acrediten fefaentment haver desenvolupat labor investigadora en el si d'alguns dels organismes descrits, de manera continuada, durant els últims tres anys.  
2.4. Acreditar el coneixement suficient de l'idioma del país on radique la universitat o el centre que se sol·licita, o de qualsevol altre que siga comunament utilitzat en el centre.  
2.5. Haver realitzat labor docent i/o investigadora, de manera ininterrompuda, durant l'últim any, a la Comunitat Valenciana. En el supòsit ressenyat en el paràgraf primer del punt 2.3., n'hi ha prou amb acreditar estar en possessió del grau de doctor.  
Les beques seran incompatibles amb el benefici de qualsevol altra beca o ajuda per a idèntica finalitat, finançada amb fons d'organismes i institucions, públics o privats. En tot cas, qualsevol tipus de finançament addicional haurà de ser comunicat, necessàriament, a la Direcció General d'Ensenyaments Universitaris i Investigació.  
3. Termini i formalització de sol·licituds  
3.1. Les sol·licituds es formalitzaran en l'imprès el model del qual es trobarà a disposició dels interessats a l'Oficina d'Informació de la Conselleria d'Educació i Ciència, i als vicerrectorats d'Investigació de les universitats de la Comunitat Valenciana.  
3.2. Les sol·licituds, dirigides al director general d'Ensenyaments Universitaris i Investigació de la Conselleria d'Educació i Ciència de la Generalitat Valenciana, podran presentar-se al Registre General de l'esmentada conselleria, situada a l'av. de Campanar, 32, 46972 València; als centres d'informació de l'Oficina d'Informació, Iniciatives i Reclamacions de la Generalitat Valenciana, així com per qualsevol dels mitjans establerts en l'article 38 de la Llei de Règim Jurídic de les Administracions Públiques i del Procediment Administratiu Comú.  
3.3. En aquest subprograma, només podrà presentar-se una sol·licitud per persona.  
3.4. La documentació que cal presentar -original i còpia- en formular la sol·licitud serà la següent:  
a) L'imprès de sol·licitud, degudament emplenat, en què s'inclourà una memòria detallant el treball d'investigació, o si escau, de formació de postgrau.  
b) Currículum del sol·licitant.  
c) Acreditació del grau de coneixement de l'idioma estranger.  
d) Nom de tres especialistes en el camp d'investigació del sol·licitant, amb expressió del centre on desenvolupen la seua activitat investigadora, a fi que el Consell puga demanar referències.  
e) Informe del director del departament o del centre d'investigació on desenvolupe la seua activitat el sol·licitant, que especifique la conveniència i utilitat de realitzar l'estada al centre sol·licitat. En cas que el peticionari siga director de departament serà el rector, o persona en qui delegue, qui haurà d'elaborar l'informe.  
f) Acreditació de l'admissió o compromís de sol·licitar-la en alguna de les universitats o centres d'investigació elegits, que justifique els motius pels quals s'ha realitzat l'elecció.  
La no presentació del document d'admissió al centre, abans de la seua incorporació a aquest, serà motiu d'anul·lació de la beca.  
g) Acreditació del permís o llicència o compromís de sol·licitar-la de l'autoritat corresponent per a interrompre la labor docent i investigadora durant el període per al qual se sol·licita la beca. La impossibilitat d'obtenir l'autorització abans de l'inici de l'esmentat període invalidarà la seua cessió.  
h) El document relatiu al punt 2.5. (per mitjà de certificació expedida per la secretaria general de la universitat o la unitat administrativa del centre d'investigació a què estiga adscrit el sol·licitant, en original o fotocòpia compulsada).  
i) Els sol·licitants als quals es refereix el paràgraf tercer del punt 2.3. hauran d'adjuntar a les seues sol·licituds l'expedient acadèmic personal complet, amb certificació acadèmica detallada en la qual figuren les qualificacions obtingudes, i les seues dates, en el currículum. A més, hauran d'aportar un informe del director de la tesi doctoral, o del treball d'investigació en desenvolupament, on conste l'oportunitat de l'estada proposada.  
j) Historial científic i tècnic del grup investigador en el qual s'integrarà el candidat (centre sol·licitat).  
3.5. El termini de presentació de sol·licituds serà d'un mes a partir de l'entrada en vigor d'aquesta ordre.  
4. Característiques de les beques  
Les beques que es convoquen inclouen:  
4.1. Una dotació mensual entre 100.000 i 250.000 pessetes brutes, segons el país i la ciutat on radique el centre sol·licitat.  
4.2. La borsa de viatge per a sufragar les despeses derivades del viatge d'anada i tornada des del centre d'origen, tindrà una dotació màxima de 200.000 pessetes. Aquesta ajuda podrà pagar-se a la bestreta després de l'entrada en vigor de la resolució d'adjudicació i després de la remissió, amb temps suficient, a la Direcció General d'Ensenyaments Universitaris i Investigació del document escrit on es confirmen les dates de durada de l'estada. En tot cas, aquestes borses de viatge podran pagar-se juntament amb la primera mensualitat.  
4.3. Assegurança combinada d'accident i d'assistència sanitària al país de benefici de la beca, amb excepció del territori nacional.  
5. Durada de la beca  
Les beques que es convoquen tindran una durada d'un mes com a mínim, i de nou com a màxim, i els sol·licitants hauran d'indicar aquesta dada en l'imprès de sol·licitud.  
El període de benefici de les beques es realitzarà de manera ininterrompuda entre el dia 1 d'octubre de 1994 i el 31 de desembre de 1995.  
Els beneficiaris hauran de notificar a la Direcció General d'Ensenyaments Universitaris i Investigació la data d'incorporació al centre elegit, en un termini no superior a dos mesos des de l'adjudicació de la beca. S'entendrà que el beneficiari que no s'incorpore al seu centre d'aplicació en la data autoritzada renuncia a la beca.  
   
6. Criteris de selecció  
Es tindran en compte els següents criteris de selecció:  
a) Mèrits acadèmics, científics i/o tècnics del sol·licitant.  
b) Interès científic i/o tècnic del projecte d'investigació i viabilitat de l'execució d'aquest en el temps sol·licitat i amb els recursos disponibles.  
c) Historial científic i tècnic del grup investigador on s'integrarà el candidat (centre sol·licitat).  
d) El Consell de Política Científica i Tecnològica de la Generalitat Valenciana, abans de l'avaluació de les sol·licituds individuals, podrà establir criteris per a afavorir una eficaç distribució de beques entre les diferents àrees de coneixement, d'acord amb les necessitats dels centres d'investigació i de les prioritats que establesca en aquesta matèria.  
7. Obligacions dels beneficiaris  
7.1. Acceptació per escrit de la beca en un termini màxim de 30 dies des de la publicació de la resolució que adjudique aquestes beques. L'incompliment d'aquest requisit implicarà la pèrdua de la beca.  
7.2. L'acceptació de la beca per part del beneficiari implica la de les normes fixades en aquesta convocatòria, així com la de les que la Direcció General d'Ensenyaments Universitaris i Investigació establesca per al desenvolupament i el seguiment científic.  
7.3. Complir amb aprofitament les diferents etapes del pla de treball proposat i dedicar-s'hi, d'acord amb les normes pròpies del centre on es porte a terme.  
7.4. Trametre al Servei de Política Científica de la Direcció General d'Ensenyaments Universitaris i Investigació, en el termini d'un mes a partir de la finalització de l'estada, un informe de la tasca realitzada que especifique els resultats obtinguts i faça constar la conformitat del director del treball.  
L'incompliment d'aquest requisit implicarà la devolució de la totalitat de les dotacions econòmiques percebudes.  
7.5. Notificar al Servei de Política Científica l'arribada a la universitat o centre d'investigació seleccionat, indicant-ne l'adreça particular.  
7.6. Romandre al centre per al qual sol·licità la beca, sent necessari per a qualsevol canvi l'autorització de la Direcció General d'Ensenyaments Universitaris i Investigació.  
7.7. Fer constar en qualsevol publicació resultant que aquesta ha estat realitzada amb una ajuda de la Conselleria d'Educació i Ciència de la Generalitat Valenciana. Així mateix, s'haurà de trametre a la Direcció General d'Ensenyaments Universitaris i Investigació un exemplar d'aquesta.  
En cas d'incompliment d'alguna de les obligacions anteriorment indicades, la Direcció General d'Ensenyaments Universitaris i Investigació podrà anul·lar la concessió de la beca o reclamar la devolució de les quantitats percebudes.  
A més de les obligacions assenyalades anteriorment, els beneficiaris estaran subjectes als preceptes establerts per la Llei d'Hisenda Pública de la Generalitat Valenciana.  
8. Calendari de resolucions  
a) Per a les sol·licituds referents a activitats que es realitzen des de l'1 d'octubre de 1994 fins el 31 de desembre del mateix any: la resolució es publicarà durant el tercer trimestre de 1994.  
b) Per a les sol·licituds referents a activitats que es realitzen des de l'1 de gener de 1995 fins el 31 de desembre del mateix any: la resolució es publicarà durant el primer trimestre de 1995.  
c) Per a les sol·licituds referents a activitats que comencen dins el període fixat en l'apartat a) i finalitzen en el període que fixa l'apartat b), es concediran per mitjà de dues resolucions, de manera que el primer període de benefici es resoldrà en la primera de les resolucions (tercer trimestre del 94) i el període final de gaudi, en la segona de les resolucions (primer trimestre del 95).  
ANNEX III  
Programa específic de formació, perfeccionament  
 i mobilitat de professors i investigadors  
Bases de la convocatòria del subprograma d'estades d'investigadors invitats a universitats i altres centres públics d'investigació radicats a la Comunitat Valenciana  
1. Objecte del subprograma  
Aquest subprograma té com a objecte la concessió d'ajudes per a fomentar la cooperació científica per mitjà de la incorporació temporal de científics, nacionals o estrangers, de prestigi reconegut que, per la singularitat dels seus coneixements, puguen aportar una col·laboració qualificada a l'esforç d'investigació i desenvolupament tecnològic realitzat per grups d'investigació radicats a la Comunitat Valenciana.  
Així doncs, aquesta convocatòria no és adequada per a la realització d'activitats que tinguen com a finalitat primordial el desenvolupament d'activitats docents, i està especialment adreçada a potenciar l'establiment i el desenvolupament de col·laboracions científiques supranacionals de caràcter regular, amb la participació efectiva d'investigadors de la Comunitat Valenciana.  
Aquesta convocatòria es refereix a aquelles actuacions que perseguesquen la consecució d'aquest objectiu durant el curs 1994/1995.  
2. Beneficiaris  
Podran ser universitats, centres d'investigació del CSIC o altres entitats públiques o privades d'investigació amb personalitat jurídica pròpia, sense finalitat lucrativa i radicades a la Comunitat Valenciana. Aquestes seran les perceptores de les quantitats que es lliuren en virtut de les subvencions concedides a l'empara d'aquesta convocatòria.  
3 Sol·licitants  
Podran formular sol·licituds les persones físiques amb plena capacitat investigadora enquadrades en alguna de les entitats esmentades en l'apartat 2 que tinguen capacitat suficient d'actuar i no es troben inhabilitades per a l'obtenció de subvencions públiques o per a contractar amb l'estat o altres ens públics. Aquestes sol·licituds, on figura l'acceptació del/dels científic/s susceptible/s de participar en el programa proposat, vindran autoritzades per la signatura del Rector de la universitat o del representant legal de l'organisme receptor.  
4. Termini i formalització de les sol·licituds  
4.1. Les sol·licituds es formalitzaran en l'imprès el model del qual es trobarà a disposició dels interessats a l'Oficina d'Informació de la Conselleria d'Educació i Ciència i als vicerrectorats d'Investigació de les universitats de la Comunitat Valenciana.  
4.2. Les sol·licituds, adreçades al director general d'Ensenyaments Universitaris i Investigació de la Conselleria d'Educació i Ciència de la Generalitat Valenciana, podran presentar-se al Registre General de l'esmentada Conselleria, situat a l'av. de Campanar, 32, de València (46614), als centres d'informació de l'Oficina d'Informació, Iniciatives i Reclamacions de la Generalitat Valenciana, així com per qualsevol dels mitjans establerts en l'article 38 de la Llei de Règim Jurídic de les Administracions Públiques i del Procediment Administratiu Comú.  
4.3. Les sol·licituds constaran de la següent documentació (original i còpia):  
a) L'imprès de sol·licitud, degudament emplenat, amb una memòria on es detalle el programa de col·laboració que s'ha de realitzar durant l'estada i on s'indique la durada prevista d'aquesta.  
b) Currículum de l'investigador invitat.  
c) Historial conjunt i currículum dels integrants del/s grup/s d'investigació receptor/s que incloga la seua tasca científica durant almenys els cinc darrers anys.  
d) Dues cartes de referència sobre l'investigador invitat que els científics acreditats en l'àrea hauran d'enviar a la Direcció General d'Ensenyaments Universitaris i Investigació.  
4.4. El termini de presentació de sol·licituds serà d'un mes, a partir de l'entrada en vigor d'aquesta ordre.  
5. Quantia de les ajudes  
Les ajudes que es convoquen inclouen una dotació per a l'investigador invitat:  
1. De fins a 30.000 pessetes brutes mensuals, o l'equivalent proporcional a la durada de l'estada, d'acord amb la qualificació professional de l'investigador i, en general, de la tasca científica que s'ha de desenvolupar.  
2. En concepte d'ajuda per a sufragar les despeses derivades del viatge d'anada i tornada des del centre d'origen, fins a 200.000 pessetes.  
6. Criteris de selecció  
Es tindran en compte els següents criteris de selecció:  
a) Mèrits acadèmics, científics i/o professionals de l'investigador proposat.  
b) Interès docent, científics i/o tècnic del/s programa/es de col·laboració i viabilitat de l'execució en el termini sol·licitat i amb els recursos disponibles.  
c) La col·laboració de l'investigador invitat en el/els programa/es de tercer cicle.  
d) La tasca científica que l'investigador proposat ha de desenvolupar al centre receptor.  
e) Historial acadèmic i científic del/s grup/s investigador/s que subscriuen la sol·licitud.  
f) El caràcter interdepartamental i/o universitari, si escau, de la tasca encomanada a l'investigador invitat.  
g) El Consell de Política Científica i Tecnològica de la Generalitat Valenciana, abans de l'avaluació de les sol·licituds individuals, podrà establir criteris per a afavorir una eficaç distribució d'aquestes ajudes entre les diferents àrees de coneixement, d'acord amb les necessitats dels centres d'investigació i de les prioritats que establesca en aquesta matèria.  
7. Caràcter de les ajudes  
Les ajudes que es convoquen tindran una durada de 15 dies com a mínim i de 3 mesos com a màxim.  
El període d'estada es realitzarà de manera ininterrompuda i tindrà el següent calendari:  
a) Entre l'1 d'octubre i el 31 de desembre de 1994.  
b) Entre l'1 de gener i el 31 de desembre de 1995.  
S'entendrà que qualsevol beneficiari que no s'incorpore al seu centre d'aplicació en la data autoritzada renuncia a la beca. Aquesta circumstància l'haurà de comunicar el responsable del grup que sol·licita l'ajuda per a l'investigador invitat a la Direcció General d'Ensenyaments Universitaris i Investigació.  
La concessió i el benefici d'aquestes ajudes no implica cap compromís quant a la posterior incorporació de l'interessat a la plantilla de la universitat o centre de destinació, ni, en cap cas, relació contractual de l'investigador invitat amb la Generalitat Valenciana.  
De la mateixa manera, la Generalitat Valenciana i els centres receptors no contrauen cap compromís en relació amb les despeses i les condicions d'allotjament, manutenció i altres de l'investigador invitat durant el període que dure l'estada; tot això amb independència de les obligacions d'acollida per part dels centres receptors a què es refereix l'apartat 8.4 d'aquest annex.  
8. Obligacions  
L'acceptació de les ajudes per part dels beneficiaris implica també la de les normes fixades en aquesta convocatòria, així com la de les que la Direcció General d'Ensenyaments Universitaris i Investigació establesca per al seu desenvolupament i seguiment científic.  
8.2. L'investigador invitat haurà de complir amb aprofitament les diferents etapes del pla de treball proposat i s'hi dedicarà de conformitat amb les normes pròpies del departament o centre en què es porte a terme.  
8.3. L'investigador invitat haurà de romandre vinculat per al compliment de la seua tasca al departament o centre per al qual sol·licità l'ajuda i necessitarà per a qualsevol canvi l'autorització de la Direcció General d'Ensenyaments Universitaris i Investigació.  
8.4. En sol·licitar les ajudes previstes en aquesta convocatòria, els centres receptors es comprometen a vetlar per una adequada acollida de l'investigador invitat i a facilitar-li els mitjans per al desenvolupament de les activitats proposades.  
8.5. Una vegada finalitzada l'estada, s'haurà de trametre al servei de Política Científica de la Direcció General d'Ensenyaments Universitaris i Investigació un informe elaborat per l'investigador invitat sobre la tasca realitzada, que continga els resultats obtinguts; i un informe del responsable del grup amb el qual haja col·laborat sobre el compliment de les activitats previstes i on haurà de constar el vist-i-plau del vicerrector d'investigació de la universitat corresponent, o del director del centre d'investigació.  
8.6. En cas d'incompliment d'alguna de les obligacions anteriorment indicades, la Direcció General d'Ensenyaments Universitaris i Investigació podrà rescindir la concessió de l'ajuda, així com demanar la devolució de les quantitats percebudes.  
A més de les obligacions assenyalades anteriorment, els beneficiaris estaran subjectes als preceptes establerts en la Llei d'Hisenda Pública de la Generalitat Valenciana.  
   
9. Calendari de resolucions  
a) Per a les activitats que es realitzen de l'1 d'octubre de 1994 al 31 de desembre del mateix any: la resolució es publicarà durant el tercer trimestre de 1994.  
b) Per a les activitats que es realitzen de l'1 de gener de 1995 al 31 de desembre del mateix any: la resolució es publicarà durant el primer trimestre de 1995.  
   
ANNEX IV  
Programa específic de formació, perfeccionament  
 i mobilitat de professors i investigadors  
Bases de la convocatòria del subprograma de borses de viatge per a l'assistència a congressos, jornades i reunions de caràcter científic i tecnològic  
1. Objecte  
Aquest subprograma té com a objectiu la concessió d'ajudes destinades a fomentar la difusió de l'activitat científica i tecnològica desenvolupada per investigadors de la Comunitat Valenciana, juntament amb altres tasques complementàries de formació i col·laboració científica, per mitjà de la concessió d'ajudes per a l'assistència i participació a congressos, jornades i reunions de caràcter científic i tecnològic.  
2. Beneficiaris  
Podran ser beneficiaris d'aquestes ajudes el personal docent o investigador de plantilla funcionari o personal contractat d'universitats i centres d'investigació radicats a la Comunitat Valenciana que tinguen personalitat jurídica pròpia i sense finalitat lucrativa.  
Així mateix, podran ser beneficiaris les persones que estiguen plenament dedicades a tasques d'investigació als departament universitaris i als centres esmentats abans, i es beneficien d'una beca per a aquest fi corresponent al subprograma de formació de personal investigador de la Generalitat Valenciana.  
3. Termini i formalització de sol·licituds  
Els impressos de sol·licitud estaran a disposició dels interessats a l'Oficina d'Informació de la Conselleria d'Educació i Ciència i als vicerrectorats d'Investigació de les universitats de la Comunitat Valenciana.  
Les sol·licituds, degudament emplenades, adreçades al director general d'Ensenyaments Universitaris i Investigació de la Conselleria d'Educació i Ciència de la Generalitat Valenciana, hauran de presentar-se al Registre General d'aquesta Conselleria, av. de Campanar, 32, 46382 València, als centres d'informació de l'Oficina d'Informació, Iniciatives i Reclamacions de la Generalitat Valenciana, així com per qualsevol dels mitjans establerts en l'article 38 de la Llei de Règim Jurídic de les Administracions Públiques i del Procediment Administratiu Comú.  
Solament podrà presentar-se una sol·licitud per persona.  
A les sol·licituds s'haurà d'adjuntar la següent documentació:  
a) Breu resum de la comunicació que s'ha de presentar o justificació raonada de la participació proposada.  
b) Justificant de l'acceptació de la comunicació o de la participació per part del comitè organitzador, o compromís de justificar-ne l'acceptació.  
Les sol·licituds d'ajuda podran presentar-se per a aquells congressos, reunions o jornades que se celebren al llarg de l'any 1994.  
El termini de presentació de sol·licituds serà d'un mes, a partir de l'entrada en vigor d'aquesta ordre.  
4. Import de les ajudes  
L'import màxim de les ajudes serà el següent:  
a) Per assistir a congressos, reunions i jornades que tinguen lloc al territori nacional: 30.000 pessetes (exceptuant-ne les illes Canàries, amb 40.000 pessetes).  
b) Per assistència a congressos, reunions i jornades que se celebren a països europeus: 70.000 pessetes.  
c) Per assistència a congressos, reunions i jornades que se celebren en altres països: 125.000 pessetes.  
L'import de les ajudes consistirà en una subvenció que, dins dels màxims assenyalats, proposarà el Consell de Política Científica i Tecnològica de la Generalitat Valenciana.  
El pagament de les ajudes s'efectuarà després que es justifique documentalment l'assistència al congrés, reunió o jornada, per mitjà de certificat acreditatiu de la secretaria del comitè organitzador i/o justificant del desplaçament i de l'allotjament, així com mitjançant la presentació de la comunicació o de l'informe corresponent a la Direcció General d'Ensenyaments Universitaris i Investigació (Servei de Política Científica). El termini per a la justificació serà d'un mes, a partir de la finalització del congrés, reunió o jornada, i no es podrà presentar, en cap cas, la documentació després del 15 de desembre de 1994.  
5. Criteris de selecció  
En qualsevol cas, es tindran en compte:  
- L'interès, la qualitat i la importància científica de l'activitat que es propose d'acord amb les repercussions sòcio-econòmiques, científiques o culturals.  
- El Consell de Política Científica i Tecnològica de la Generalitat Valenciana, abans de l'avaluació de les sol·licituds individuals, podrà establir criteris per a afavorir una eficaç distribució d'aquestes ajudes entre les diferents àrees de coneixement, d'acord amb les necessitats dels centres d'investigació i de les prioritats que establesca en aquesta matèria.  
6. Calendari de resolució  
La resolució de beneficiaris es publicarà durant el tercer trimestre de 1994.  
ANNEX V  
Programa específic de formació, perfeccionament  
 i mobilitat de professors i investigadors  
Bases de la convocatòria del subprograma d'ajudes per a l'organització de congressos, jornades i reunions de caràcter científic i tecnològic  
1. Objecte de les ajudes  
Aquesta convocatòria té com a objecte fomentar, per mitjà de la concessió d'ajudes destinades a sufragar parcialment les despeses derivades, l'organització de congressos i reunions nacionals i internacionals de caràcter científic i/o tecnològic que se celebren a la Comunitat Valenciana, organitzats per departaments i instituts universitaris i altres centres d'investigació d'entitats públiques o privades amb personalitat jurídica pròpia, sense finalitat lucrativa i situats a la Comunitat Valenciana.  
Aquestes activitats hauran de tenir lloc al llarg de l'any 1994.  
La subvenció solament es podrà destinar a finançar despeses relacionades amb qualsevol de les següents finalitats:  
1. La difusió dels programes de la reunió.  
2. El finançament de les despeses de desplaçament, estada i participació de ponents i conferenciants.  
3. L'edició de les ponències o les conclusions que en resulten.  
2. Beneficiaris  
Podran ser universitats, centres d'investigació del CSIC o altres entitats públiques o privades amb personalitat jurídica pròpia, sense finalitat lucrativa i radicades a la Comunitat Valenciana. Aquests seran els perceptors de les quantitats que es lliuren en virtut de les subvencions concedides a l'empara d'aquesta convocatòria.  
3. Sol·licituds  
L'imprès de sol·licitud estarà a disposició dels interessats a l'Oficina d'Informació de la Conselleria d'Educació i Ciència i als vicerrectorats d'Investigació de les universitats radicades a la Comunitat Valenciana.  
Les peticions dels departaments i centres universitaris les formularan els directors d'aquests a través del vicerrectorat d'Investigació corresponent. Les peticions d'organismes no universitaris les formularan els respectius presidents o directors.  
Les sol·licituds adreçades al director general d'Ensenyaments Universitaris i Investigació de la Conselleria d'Educació i Ciència es podran presentar al Registre General de l'esmentada conselleria, av. de Campanar, 32, 46380 València, als centres d'informació de l'Oficina d'Informació, Iniciatives i Reclamacions de la Generalitat Valenciana, així com per qualsevol dels mitjans establerts en l'article 38 de la Llei de Règim Jurídic de les Administracions Públiques i del Procediment Administratiu Comú.  
A les sol·licituds s'haurà d'adjuntar la següent documentació (original i còpia):  
a) Composició del comitè científic que incloga un currículum breu dels components.  
b) Programa provisional científic i d'altres activitats.  
c) Certificat del comitè organitzador que el responsable científic ha estat designat per a organitzar l'activitat científica que es proposa.  
d) Pressupost total valorat d'ingressos i despeses, detallat per conceptes.  
e) Altres documents que es considere oportú.  
El termini de presentació de sol·licituds serà d'un mes, a partir de l'entrada en vigor d'aquesta ordre.  
   
4. Import i pagament de les ajudes  
Les ajudes consistiran en una subvenció entre 200.000 i 1.000.000 de pessetes, la quantia de les quals la proposarà el Consell de Política Científica i Tecnològica de la Generalitat Valenciana al director general d'Ensenyaments Universitaris i Investigació, d'acord amb el programa i l'interès científic i tècnic de l'activitat. Tindran preferència els congressos que tinguen un marcat caràcter internacional.  
El pagament de les ajudes s'efectuarà de la manera següent:  
- El 75% de l'import total després que haja tingut lloc la resolució i en la fase preparatòria de l'organització del congrés.  
- El 25% restant després que es justifique documentalment la totalitat de l'ajuda concedida amb l'enviament d'una memòria detallada de les activitats realitzades.  
El termini per a la justificació serà d'un mes, a partir de la finalització del congrés, reunió o jornades i no es podrà presentar en cap cas la documentació després del 15 de desembre.  
   
5. Criteris de selecció  
En qualsevol cas, es tindrà en compte:  
- L'interès, la qualitat i la rellevància científico-tècnica de l'activitat que es propose, d'acord amb les repercussions sòcio-econòmiques, científiques o culturals.  
- El Consell de Política Científica i Tecnològica de la Generalitat Valenciana, abans de l'avaluació de les sol·licituds individuals podrà establir criteris per a afavorir una eficaç distribució d'aquestes ajudes entre les diferents àrees de coneixement, d'acord amb les necessitats dels centres d'investigació i de les prioritats que establesca en aquesta matèria.  
6. Calendari de resolució  
La resolució de beneficiaris es publicarà durant el tercer trimestre de 1994.  
   
7. Obligacions  
7.1. En cas de concessió d'ajudes, l'entitat organitzadora farà constar en tota la informació i la documentació que es produesca amb motiu d'aquesta activitat, la col·laboració prestada per la Conselleria d'Educació i Ciència de la Generalitat Valenciana.  
7.2. Així mateix, haurà de remetre a la Direcció General d'Ensenyaments Universitaris i Investigació el programa definitiu i la documentació corresponent a l'esmentada activitat científica, abans de la celebració d'aquesta i, si escau, dos exemplars de les actes publicades.  
7.3. Qualsevol alteració o modificació de les activitats que s'han de realitzar i de les fonts de finançament haurà de comunicar-se a la Direcció General d'Ensenyaments Universitaris i Investigació.  
La no observança de qualsevol d'aquestes bases implicarà l'anul·lació de la subvenció que s'hagués concedit o la devolució de les quantitats percebudes.  
A més de les obligacions indicades anteriorment, els beneficiaris estaran subjectes als preceptes establerts en la Llei d'Hisenda Pública de la Generalitat Valenciana.  
ANNEX VI  
Programa específic de formació, perfeccionament  
 i mobilitat de professors i investigadors  
Bases de la convocatòria del subprograma iberoamericà de foment de la investigació científica i tècnica  
1. Objecte del subprograma  
1.1. Aquest subprograma té com a objecte concedir ajudes per a aconseguir la formació bàsica en investigació de titulats superiors universitaris de nacionalitat iberoamericana que vulguen realitzar un treball original d'investigació que els permeta l'obtenció del títol de doctor al si d'un projecte d'investigació i desenvolupament tecnològic vigent. Així mateix, pretén facilitar l'actualització i l'intercanvi de coneixements i tècniques d'investigació i de docència entre professors i investigadors d'ambdues comunitats científiques, per mitjà de la posada en marxa de cinc tipus d'accions.  
1.2. Les accions previstes en aquest subprograma són:  
Tipus A: la concessió de beques pre-doctorals de formació de personal investigador adscrites a projectes d'investigació vigents.  
Tipus B: la concessió d'ajudes per a la realització d'estades temporals a centres d'investigació iberoamericans de professors i investigadors pertanyents a les plantilles de les universitats i altres centres d'investigació de la Comunitat Valenciana.  
Tipus C: la concessió d'ajudes per a la realització d'estades d'investigadors iberoamericans invitats a universitats i altres centres d'investigació radicats a la Comunitat Valenciana.  
Tipus D: la concessió d'ajudes per a borses de viatge per a l'assistència a congressos, jornades i reunions de caràcter científic i tecnològic que se celebren a països iberoamericans durant 1994.  
Tipus E: la concessió d'ajudes per a l'organització de congressos iberoamericans de caràcter científic i tecnològic durant l'any 1994.  
2. Beneficiaris  
Per a accedir a aquestes beques caldrà:  
2.1. Per a les accions de tipus A:  
a) Tenir la nacionalitat de qualsevol país iberoamericà.  
b) Estar en possessió del títol de llicenciat, enginyer o arquitecte, degudament homologat, si escau, pel Ministeri d'Educació i Ciència.  
c) Realitzar el projecte d'investigació proposat en una de les universitats, centres d'investigació del CSIC o altres entitats públiques o privades d'investigació, amb personalitat jurídica pròpia i sense finalitat lucrativa, radicats a la Comunitat Valenciana.  
d) Estar avalat per l'investigador principal d'un projecte d'investigació en vigor de qualsevol convocatòria pública que tinga característiques homologables a les dels projectes d'investigació convocats per la Generalitat Valenciana. A aquest efecte, es considerà satisfet aquest requisit si el projecte de referència ha estat presentat per a l'avaluació dins de la convocatòria Projectes d'Investigació i Desenvolupament Tecnològic {REF Generalitat Valenciana} corresponent a l'exercici de 1994.  
e) Sense perjudici de l'esmentat anteriorment, podrà ser director del treball d'investigació qualsevol doctor amb vinculació permanent al centre d'investigació on es realitze el treball i que forme part de l'equip d'investigació del projecte.  
2.2. Per a les accions de tipus B:  
Els requisits exigibles als beneficiaris seran els establerts en l'apartat 2 de l'annex II d'aquesta ordre.  
2.3. Per a les accions de tipus C:  
Podran presentar sol·licituds els departaments i instituts universitaris i els organismes públics d'investigació radicats a la Comunitat Valenciana. Aquestes sol·licituds, on haurà de constar l'acceptació del/dels científic/s susceptible/s de participar en el programa proposat, estaran autoritzades amb la firma del rector de la universitat o del representant legal de l'organisme receptor.  
2.4. Per a les accions de tipus D:  
Els requisits exigibles als beneficiaris seran els establerts en l'apartat 2 de l'annex IV d'aquesta ordre.  
2.5. Per a les accions de tipus E:  
Els requisits exigibles als beneficiaris seran els establerts en l'apartat 2 de l'annex V d'aquesta ordre.  
3. Sol·licituds i documentació  
3.1. Per a l'acció de tipus A:  
Serà d'aplicació el que disposa l'apartat 3 de l'annex I d'aquesta convocatòria.  
3.2. Per a l'acció de tipus B:  
Serà d'aplicació el que disposa l'apartat 3 de l'annex II d'aquesta convocatòria.  
3.3. Per a les accions de tipus C:  
3.3.1. A les sol·licituds -original i còpia- s'adjuntarà, a més a més, la documentació següent:  
a) L'imprès de sol·licitud, degudament emplenat, amb una memòria on es detalle el projecte o programa de col·laboració que s'ha de realitzar durant l'estada i on s'indique la durada prevista d'aquesta.  
b) Currículum de l'investigador invitat.  
c) Historial conjunt i currículum dels integrants del/dels grup/s d'investigació receptor/s que considere la seua tasca científica durant, almenys, els cinc darrers anys.  
d) L'informe del rector de la universitat d'origen pel que fa a l'oportunitat del tema elegit i a la idoneïtat per a aquest del sol·licitant.  
3.3.2. El termini de presentació de sol·licituds serà d'un mes, a partir de l'entrada en vigor d'aquesta ordre.  
3.4. Per a les accions de tipus D:  
Serà d'aplicació el que disposa l'apartat 3 de l'annex IV d'aquesta convocatòria.  
3.5. Per a les accions de tipus E:  
Serà d'aplicació el que disposa l'apartat 3 de l'annex V d'aquesta convocatòria.   
4. Criteris per a la selecció de becaris, borses i ajudes  
El Consell de Política Científica i Tecnològica de la Generalitat Valenciana, abans de l'avaluació de les sol·licituds individuals, podrà establir criteris per a afavorir una eficaç distribució d'aquestes ajudes entre les diferents àrees de coneixement, d'acord amb les necessitats dels centres d'investigació i de les prioritats que establesca en aquesta matèria.  
4.1. Per a l'acció de tipus A:  
S'aplicarà el que es disposa a aquest efecte en l'apartat 4 de l'annex I d'aquesta convocatòria.  
4.2. Per a les accions de tipus B:  
S'aplicarà el que es disposa a aquest efecte en l'apartat 6 de l'annex II d'aquesta convocatòria.  
4.3. Per a les accions de tipus C:  
S'aplicarà el que es disposa a aquest efecte en l'apartat 6 de l'annex III d'aquesta convocatòria.  
4.4. Per a les accions de tipus D i E:  
Es tindrà en compte:  
- L'interès, la qualitat i la importància científica de l'activitat que es propose, d'acord amb les repercussions sòcio-econòmiques, científiques o culturals.  
5. Calendari de resolucions  
a) Per a aquelles activitats que es realitzen des de l'1 d'octubre de 1994 fins al 31 de desembre del mateix any: la resolució es publicarà durant el tercer trimestre de 1994.  
b) Per a aquelles activitats que es realitzen des de l'1 de gener de 1995 fins al 31 de desembre del mateix any: la resolució es publicarà en el mes de gener de 1995.  
c) Les activitats que comencen dins del període fixat en l'apartat a) i finalitzen en el període que fixa l'apartat b), es concediran per mitjà de dues resolucions, de manera que el primer període de benefici es resoldrà en la primera de les resolucions (tercer trimestre del 94) i el període final del benefici en la segona de les resolucions (gener de 1995).  
6. Dotació i caràcter de les ajudes  
6.1. Per a les accions de tipus A  
D'acord amb el que s'estipula en els apartats 6, 7 i 8 de l'annex I d'aquesta convocatòria,  
6.2. Per a les accions de tipus B:  
S'aplicarà el que es disposa a aquest efecte en els apartats 4 i 5 de l'annex II d'aquesta convocatòria.  
6.3. Per a les accions de tipus C:  
S'aplicarà el que es disposa a aquest efecte en l'apartat 5 i 7 de l'annex III d'aquesta convocatòria.  
6.4. Per a les accions de tipus D:  
S'aplicarà el que es disposa a aquest efecte en l'apartat 4 d'aquesta convocatòria.  
6.5. Per a les accions de tipus E:  
S'aplicarà el que es disposa a aquest efecte en l'apartat 4 de l'annex V d'aquesta convocatòria.  
7. Obligacions dels beneficiaris  
7.1. Per a les accions de tipus A:  
D'acord amb el que es preveu a aquest efecte en l'apartat 10 de l'annex I d'aquesta convocatòria.  
7.2. Per a les accions de tipus B:  
D'acord amb el que es preveu a aquest efecte en l'apartat 7 de l'annex II d'aquesta convocatòria.  
7.3. Per a les accions de tipus C:  
D'acord amb el s'estipula a aquest efecte en l'apartat 7 de l'annex III d'aquesta convocatòria.  
7.4. Per a les accions de tipus D:  
La justificació de les ajudes s'efectuarà d'acord amb el que disposa l'article 47 del text refós de la Llei d'Hisenda Pública de la Generalitat Valenciana.  
7.5. Per a les accions de tipus E:  
D'acord amb el que es preveu a aquest efecte en l'apartat 6 de l'annex V d'aquesta convocatòria.


Còpia Permalink ELI